b'\n_START_ARTICLE_\nCastell de Montpalau\n_START_SECTION_\nDescripci\xc3\xb3\n_START_PARAGRAPH_\nActualment, el castell de Montpalau es troba molt malm\xc3\xa8s i en estat ru\xc3\xafn\xc3\xb3s; tan sols es conserven part dels murs i una de les torres de planta circular al\xc3\xa7ada al centre del castell, enrunada. Els murs defineixen un recinte de planta rectangular; hi ha restes de murs interiors, de muralla dels segles X i XIV i d\'un segon recinte constru\xc3\xaft amb posterioritat, potser al segle XV._NEWLINE_El sistema constructiu combina la ma\xc3\xa7oneria i els carreus. Es creu que la major part de la pedra que formava part del poblat ib\xc3\xa8ric i iberorom\xc3\xa0, desenvolupat en aquest indret entre el 200 i 50 a.C., es f\xc3\xa9u servir per a la construcci\xc3\xb3 del castell. Es conserva en molt bon estat una finestra d\'arc de mig punt, de molt petita dimensi\xc3\xb3._NEWLINE_Fora del recinte murat hi ha les ru\xc3\xafnes de l\'antiga capella del castell, dedicada a Sant Miquel, documentada des del segle XII.\n_START_SECTION_\nHist\xc3\xb2ria\n_START_PARAGRAPH_\nCastell termenat. Documentat el 1082. Certes cr\xc3\xb2niques expliquen que el castell fou cedit pel Comte Borrell II a un cavaller franc; per\xc3\xb2 el primer personatge real que hom troba a la hist\xc3\xb2ria del castell fluctua entre els anys 1035 i 1076, quan "Umbertus" prest\xc3\xa0 jurament a Ramon Berenguer I pels castells de Montpalau i de Gironella. Fou Bernat de Cabrera que repar\xc3\xa0 -segle XIV- el castell; se suposa que en aquesta \xc3\xa8poca \xc3\xa9s quan el castell reb\xc3\xa9 l\'estructura arquitect\xc3\xb2nica que actualment s\'albira malgrat el seu enderrocament. Dels Cabrera pass\xc3\xa0, per venda, als Montcada (1566), i d\'aquests pass\xc3\xa0, per via matrimonial, a la casa ducal de Medinacelli (1756)._NEWLINE_Cal destacar que aquest castell tenia un paper de fortalesa, no una funci\xc3\xb3 residencial o d\'habitatge permanent. La seva funci\xc3\xb3 era m\xc3\xa9s aviat simb\xc3\xb2lica, d\'intimidaci\xc3\xb3 de la pagesia i punt d\'encontre espor\xc3\xa0dic dels cavallers en les seves guaites (tasques de vigil\xc3\xa0ncia)._NEWLINE_Molts segles abans de la construcci\xc3\xb3 del castell, el lloc havia estat ocupat per un assentament ib\xc3\xa8ric que ha deixat nombrosos vestigis, datables a partir del segle IV aC, poblament que va tenir continu\xc3\xaftat en \xc3\xa8poca romana. Probablement, la major part de la pedra d\'aquest antic assentament degu\xc3\xa9 ser utilitzada per a l\'edificaci\xc3\xb3 del castell medieval, que es troba documentat des de mitjan segle XI, quan Umbert Od\xc3\xb3 i la seva muller Sicardis, senyors del Montseny, juraven fidelitat al comte Ramon Berenguer I pels castells de Montpalau (Mont Palaz) i Gironella. Durant el segle XII, els vescomtes de Cabrera van anar adquirint el ple domini de la jurisdicci\xc3\xb3 de Montpalau, possessi\xc3\xb3 que van mantenir fins al 1574, quan va ser venuda a Francesc I de Montcada, marqu\xc3\xa8s d\'Aitona._NEWLINE_Durant el segle XVII, la batllia de Montpalau comprenia els termes de Pineda de Mar, Sant Pere de Riu, Hortsaviny\xc3\xa0, Sant Pol de Mar, Canet de Mar, Calella, Sant Cebri\xc3\xa0 de Vallalta i Sant Iscle de Vallalta. Dels Montcada va passar per via matrimonial als ducs de Medinaceli (segle XVIII).'